NamibRe: Petisie by hooggeregshof ingedien - Howe - Republikein
Thursday, January 17th, 14:36:15
Hoërhof weier toestemming
Elvira Hattingh – Die ministerie van finansies het Maandag ‘n petisie by die hooggeregshof ingedien vir ‘n versnelde appèlverhoor in ‘n saak wat deur die nasionale herversekeraar, NamibRe, aanhangig gemaak is.
Dít volg nadat regter Thomas Masuku verlede week gesê het die staat mag nié appelleer teen die hoërhof se beslissing vroeër vanjaar in die guns van plaaslike versekeringsmaatskappye nie.
Deur die aanvanklike hofsaak wou die staat versekeraars verplig om ‘n persentasie van hul besigheid aan NamibRe te sedeer, glo om te verhoed dat meer as ‘n N$1 miljard se herversekering Namibië jaarliks verlaat.
Advokaat Raymond Heathcote, wat verskeie van die plaaslike versekeringsmaatskappye verteenwoordig, het gesê hulle sal die jongste petisie in die hooggeregshof wéér teenstaan en deur middel van ‘n beëdigde verklaring reageer.
Hy het gesê hulle verwag nie die hooggeregshof sal voor volgende jaar oor die petisie beslis nie. “Indien hulle verlof kry, sal ons die appèl teenstaan. Indien die petisie van die hand gewys word, is dit die einde van die saak,” het Heathcote gesê.
Intussen het die ministerie van finansies ‘n nuusverklaring oor die kwessie uitgereik om te sê hulle het die hooggeregshof vir ‘n verhoor vroeg volgende jaar gevra.
“Ek glo baie belangrike kwessies is hier ter sprake. Dit sluit in of die hof by magte is om ‘n parlementswet eenvoudig op te skort. Dit op sigself is ‘n groot kwessie,” skryf mnr. Calle Schlettwein, die minister van finansies, in die verklaring.
“Ook, die finaliteit van die bevel: Binne twee jaar sou daar ‘n kapitale uitvloei van meer as N$2 miljard vanuit Namibië gewees het – iets wat deur die nuwe stelsel beperk sou word,” het hy gesê.
HOËRHOF WEIER APPÈL
Dié aksie volg nadat regter Masuku verlede week beslis het daar kan nie teen sy beslissing van 20 September geappelleer word nie, omdat dit nie finaal in aard of effek is nie – ‘n vereiste voor appèl teen ‘n beslissing aangeteken kan word.
Hy het gesê die aansoek tot appèl voldoen ook nie aan ander vereistes nie, omdat die hof nie beslis het oor die geldigheid van die staat se bepalings nie. Dit het slegs die toepassing daarvan opgeskort totdat uitsprake in die hangende grondwetlike uitdagings gemaak is.
Masuku op 20 September tydens ‘n dringende aansoek beslis plaaslike versekeringsmaatskappye sal nie gedwing word om herversekering by NamibRe uit te neem nie.
Dít totdat die hof oor die wettigheid van dié wetsbepaling kan beslis.
Masuku het toe bevraagteken of dit toepaslik vir Schlettwein was om sekere wetsbepalings van die Namibië Nasionale Herversekeringskorporasie (NamibRe) af te kondig nadat twee grondwetlike uitdagings reeds daarteen gebring is.
Die minister het kennisgewings en regulasies van die Namibië Nasionale Herversekeringskorporasiewet in die Staatskoerant van 29 Desember 2017 gepubliseer.
Dit het in Junie vanjaar van krag geraak en daarvolgens moes versekeraars 12,5% van alle plaaslike polisse aan die regering, oftewel NamibRe, sedeer.